CELEX: 62009CN0157
Language: el
Date: 2009-05-07 00:00:00
Title: Υπόθεση C-157/09: Προσφυγή της 7ης Μαΐου 2009 — Επιτροπή των Ευρωπαϊκών Κοινοτήτων κατά Βασιλείου των Κάτω Χωρών

1.8.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 180/25
            
         Προσφυγή της 7ης Μαΐου 2009 — Επιτροπή των Ευρωπαϊκών Κοινοτήτων κατά Βασιλείου των Κάτω Χωρών
   (Υπόθεση C-157/09)
   2009/C 180/44
   Γλώσσα διαδικασίας: η ολλανδική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: H. Støvlbæk και W. Roels)
   
      Καθού: Βασίλειο των Κάτω Χωρών
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Βασίλειο των Κάτω Χωρών, θεσπίζοντας και διατηρώντας σε ισχύ το άρθρο 6, παράγραφος 1, του νόμου της 3ης Απριλίου 1999 με τον οποίο ρυθμίζεται το επάγγελμα του συμβολαιογράφου, παρέβη τις υποχρεώσεις που έχει από τη Συνθήκη ΕΚ, και συγκεκριμένα από τα άρθρα της 43 ΕΚ και 45 ΕΚ·
            
         
               —
            
            
               να καταδικάσει το Βασίλειο των Κάτω Χωρών στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή προσάπτει στο καθού, πρώτον, ότι η προϋπόθεση ιθαγένειας για την πρόσβαση στο επάγγελμα του συμβολαιογράφου και την άσκηση του επαγγέλματος αυτού αποτελεί δυσανάλογο εμπόδιο για τη διασφαλιζόμενη από το άρθρο 43 ΕΚ ελευθερία εγκαταστάσεως συμβολαιογράφων που είναι υπήκοοι άλλου κράτους μέλους. Ναι μεν το άρθρο 45 ΕΚ προβλέπει απαλλαγή από τους κανόνες σχετικά με την ελευθερία εγκαταστάσεως, πλην όμως προβλέπει την απαλλαγή αυτή μόνο για δραστηριότητες που συνεπάγονται άμεση και συγκεκριμένη συμμετοχή στην άσκηση δημόσιας εξουσίας. Η Επιτροπή θεωρεί ότι μόνο σε πολύ περιορισμένο βαθμό ασκείται δημόσια εξουσία με τα καθήκοντα που ο συμβολαιογράφος έχει κατά το ολλανδικό δίκαιο, οπότε υπό το φως της υπάρχουσας νομολογίας σχετικά με το άρθρο 45 ΕΚ το εν λόγω εμπόδιο δεν δικαιολογείται από το γεγονός αυτό.
   Δεύτερον, η Επιτροπή ισχυρίζεται ότι υπό το φως του άρθρου 43 ΕΚ η προϋπόθεση ιθαγένειας δεν είναι σε καμία περίπτωση κατάλληλη για να υπάρξει επίπεδο επαγγελματικών προσόντων που να διασφαλίζει την προστασία του καταναλωτή. Κάλλιστα υπάρχει άλλος τρόπος –που εμποδίζει λιγότερο την ελεύθερη κυκλοφορία– να διασφαλιστεί το υψηλό επίπεδο προσόντων που απαιτείται για τα καθήκοντα του συμβολαιογράφου· πρόκειται για τη δυνατότητα του κράτους μέλους υποδοχής να απαιτήσει ένα από τα αντισταθμιστικά μέτρα που προβλέπει το άρθρο 4 της οδηγίας 89/448/ΕΟΚ (1).
   
      (1)  Οδηγία 89/48/ΕΟΚ του Συμβουλίου, της 21ης Δεκεμβρίου 1988, σχετικά με ένα γενικό σύστημα αναγνωρίσεως των διπλωμάτων τριτοβάθμιας εκπαιδεύσεως που πιστοποιούν επαγγελματική εκπαίδευση ελάχιστης διάρκειας τριών ετών (ΕΕ L 19, σ. 16).